<classify> KATIBU Mkuu wa Chama Cha Mapinduzi CCM, Dk Bashiru Ally amesema chama hicho hakitakuwa na msalie mtume kwa mtu yeyote atakayetumia jukwaa la uchaguzi na fedha katika kuwagawa Watanzania.Dk Bashiru ameyasema hayo jana jijini hapa wakati alipozungumza katika Kongamano la Vyuo Vikuu la wanachama wa CCM kutoka vyuo hivyo lililofanyika kwenye Ukumbi wa Mikutano wa Gandhi.Alisema wapo watu kwa sasa ambao wameanza kuzunguka nchi nzima wengi wao wakiwa na mambo ya kupotosha na kutokubali juhudi ambazo zimekuwa zikifanywa na Serikali ya CCM chini ya uongozi wa Rais John Magufuli wa kuwaletea wananchi maendeleo.Tayari wameishaanza kujipitisha, niseme tu wakati wa uchaguzi ni wakati wa kuwachagua viongozi bora, alisema.Aidha, aliongeza kuwa CCM haitamvumilia mtu yeyote atakayeonesha nia ya kuvuruga Muungano, Mapinduzi ya Zanzibar, Mwenge wa Uhuru sanjari na kuibeza lugha ya Taifa ya Kiswahili, na kwamba watu wa aina hiyo watakuwa ni wasaliti wa juhudi zinazofanywa na serikali za kuwaletea wananchi maendeleo.Dk Bashiru ambaye ni Mlezi wa Chama wa Mkoa wa Mwanza, alimpongeza Mkuu wa Mkoa wa Mwanza, John Mongella na watendaji wake kwa kazi kubwa wanayofanya, ikiwemo jinsi ambavyo mkuu huyo wa mkoa alifanya kazi kubwa ya uokoaji wa watu na mali zao wakati wa kuzama kwa kivuko cha Mv Nyerere katika kisiwa cha Ukara wilayani Ukerewe mwaka jana.Wale waliokuwa wanadhani Mongella atagombea ubunge katika Jimbo la Ilemela nafasi hiyo haipo kwa sasa, ataendelea kufanya kazi, alisema Dk Bashiru.Alitoa tahadhari kwa watumishi wa serikali walio ndani ya serikali ya CCM ambao hawataki kusimamia na chama wajiandae wao wenyewe kuachia nafasi zao za ajira.Watendaji wote wa serikali na chama kaeni mkao wa kuchapa kazi, anayeona hataki kusimamiwa na CCM apishe pembeni, tutaajiri wengine, alisema. Kuhusu posho za mabalozi wa CCM, alisema binafsi kama Katibu Mkuu wa CCM hana posho kwa ajili ya mabalozi, hivyo aliwataka mabalozi, viongozi wa CCM na wanachama kujenga utamaduni wa kujitolea kukijenga chama.Kila mwanachama lazima atumie muda wake katika kukijenga chama kwa moyo wa kujitolea, alisema. Naye Mkuu wa Wilaya ya Nyamagana, Dk Philis Nyimbi aliishukuru serikali ya CCM kwa kuipatia halmashauri yake kiasi cha Sh milioni 400 kwa ajili ya ujenzi wa kituo kikubwa cha afya cha Igoma na kiasi kingine cha Sh bilioni 38 kwa ajili ya ujenzi wa soko la kisasa na kituo kikubwa cha maegesho ya magari na mabasi.Makamu Mkuu wa Chuo Kikuu cha St Augustine SAUT, Profesa Costa Mahalu alisema SAUT itaendelea kuunga mkono juhudi zinazofanywa na serikali, katika kutekeleza vyema Ilani ya Uchaguzi ya CCM kwa kupeleka mradi wa umeme wa jua kwa wananchi wa vijijini wilayani Ukerewe kwa ushirikiano na Wakala wa Nishati Vijijini REA, ambao wananchi wamenufaika na huduma hiyo katika uendeshaji na ustawi wa maisha yao.  <topic>: kitaifa 